  Виталий Пронин Кылем арнянуналэ «Лудорвай» музей-заповедникын пусйизы тӧл вуколы 100 ар тырмонэз.Вашкала арбери лэсьтэмын вылэм 1912-тӥ арын. 1992-тӥ арын сое Лудорвайысь музей-заповеднике Алнаш ёросысь Тыло (Чем.-Куюк) гуртысь вайиллям. Туэ со 100 ар тырмонзэ пусъе. Быдэс республикаямы таӵеез вуко, синпельлы кадь, одӥг гинэ возиське на. Будӥсь пиналъёс, татчы лыктыса, асьсэ синмынызы адӟыны-тодматскыны быгатозы, кызьы вашкалаосмы ю тысез изо вылэм.Ужрадэ пыриськизы Алнаш ёросысь Тыло гуртысь куноос но: вуко кузёлэн нылпиосызлэн нылпиосыз но матысь ӵыжы-выжыосыз. Соос вуколэсь кылдэмзэ веразы. Тыло гуртысь ик нылкышноослэн кырӟанъя но веранъя ансамбльзы калыклы капчи мылкыд сётӥз.- Ярано, туннэ куазь шундыё тупаз, - одӥг ымысь кадь верало ужрадэз ортчытћсьёс. - Толон гинэ жаль-жаль зориз. Вуколэн кужымез бадӟым вылэм, эсьмаса, лумбыт шунды пиштӥз, ыркыт тӧл пельтӥз. Калык Герберын мында трос люкаськиз.Ортчытэмын вал ярмарка. Лудорвае вуэмъёс басьтыны быгатӥзы выль кыскем чечы, выль чабей но ӟег нянь, бакча сиён но емыш. Ужазы «Тӧл вуколэн азбаръёсыз». Отчы пыриськизы ӟучъёс, удмуртъёс но бигеръёс. Соос пӧртэм сиён-юонъёс но арбериос вайиллям. Кибашлыос асьсэлэн лэсьтэм арбериосынызы «Тӧл вуколэн ватосъёсыз» адӟытон ортчытӥзы. Тӧл вуколы но музейлы сӥзьыса, нимысьтыз конкурс радъяськиз. Отчы пыриськемъёс огез но синпель кузьымтэк ӧз кыле, ваньмызлы пичи мешокен изэм пызь  но пыжиськем сётћзы. Кибашлыос мастер-классъёс ортчытћзы. Киужъёсын тунсыкъяськисьёс уно люкаськизы. Нылпиос понна радъямын вал шудонъёс, эктонъёс но кырӟанъёс. Тӧл вуко доры куное вуэм калыкез асьсэлэн чебересь кырӟанъёсынызы шулдыртӥзы Брангуртысь песянайёс, Кияса ёросысь Уддяди гуртысь «Инвожо» ансамбле ветлӥсьёс, Сарапулысь но Кияса ёросъёсысь коллективъёс. Ужрадэ озьы ик пыриськизы Москваысь, Петрозаводскысь но Ижысь кырӟасьёс. Калыклы капчи мылкыд сётӥзы удмурт кырӟасьёс Мария Корепанова, Николай Анисимов но мукетъёс.Музей-заповедникысь дауръем тӧл вуко выльысь  бергаменыз калыкез шулдыртоз, вашкалазэ улӟытоз. Со выльысь шоканы кутскоз.Любовь Тихонова.  